Fiduċja sħiħa fil-Mulej Inħobb il-Mulej, għax sama' leħen it-tħannin tiegħi; għaliex hu tani widen fil-jum li fih sejjaħtlu. Il-ħbula tal-mewt dawruni , l-irbit tal-Imwiet ħakimni; fin-niket u l-hemm sibt ruħi. Imma isem il-Mulej sejjaħt: "Mulej, nitolbok, salvani!" Ħanin il-Mulej, u ġust; twajjeb hu Alla tagħna. Iħares id-dgħajfa l-Mulej; jien kont magħkus, u hu ħelisni. Erġa', ruħ tiegħi, għall-mistrieħ tiegħek, għax il-Mulej għamillek il-ġid. Għax mill-mewt ħelisli 'l ħajti, lil għajnejja mid-dmugħ u 'l riġlejja mit-tfixkil. Jien nimxi quddiem il-Mulej f'art il-ħajjin. Bqajt nemmen , imqar meta għedt: "Jiena mdejjaq ħafna!" Jien għedt fin-niket tiegħi: "Qarrieq hu kull bniedem." Xi rrodd lill-Mulej għall-ġid kollu li għamel miegħi? Ngħolli l-kalċi tas-salvazzjoni , u isem il-Mulej insejjaħ. Intemm lill-Mulej il-wegħdiet tiegħi, quddiem il-poplu tiegħu kollu. Għażiża f'għajnejn il-Mulej hi l-mewt tal-ħbieb tiegħu . Iva, Mulej, jien qaddej tiegħek, jien qaddej tiegħek, bin il-qaddejja tiegħek. Int ħallejtli l-irbit tiegħi. Lilek noffri sagrifiċċju ta' radd il-ħajr, u isem il-Mulej insejjaħ. Intemm lill-Mulej il-wegħdiet tiegħi, quddiem il-poplu tiegħu kollu, fil-btieħi ta' dar il-Mulej, ġo nofsok, Ġerusalemm! Hallelujah!